देग्लाय आसामनि मोन 126 बियाबआव बिधान सभा बिसायख’थिया मोनथाम खोलोबआव जागोन। बेनिनो गिबि खोलोबनि बिसायख’थिया दिनै गासै मोन 47 बियाबआव जानानै थांबाय । देग्लाय मोन 126 बियाबआव गुबुन गुबुन दोलोनि गासै सा 946 बिजाथिफोरा बिधान सभा बिसायख’थियाव गेलेनो सिगांदों । बेनिनो सा 264 बिजाथिफोरा कौटि रांनि बिगोमा । मख’नो गोनां दि, देग्लायनि बिधान सभा बिसायख’थियाव बयनिख्रुइबो बांसिन धोन गोनां बिजाथि महरै 29 नं सोनाब कक्राझार बियाबनि इउ.पि.पि.एल. दोलोनि बिजाथि मनरन्जन ब्रह्म । बिसायख’थि आयगनो बिजाथिलाइ गथायनाय फोरमायथियाव फोरमायथिनाय बादिब्ला मनरन्जन ब्रह्मआ गासै 268 कौटि 27 लाख 67 रोजा 128 रांनि बिगोमा । दा आसाम इलेकसन वाटस एण्ड एस’सियेसन फर डेमक्रेटिक रिफर्म (ADR)नि फोरमायथिनाय बादिब्ला थामथि खोलोबआव जानो गोनां बिधान सभा बिसायख’थियाव गासै सा 337 बिजाथिफोरनि गेजेराव सा 90 अदेबानि 27 % जौखोन्दो बिजाथिफोरानो कौटि रांनि बिगोमा । गुबुन फारसेथिं 2थि धोनि बिजाथि महरै असम जातिय परिसदनि लेङाइ आफादगिरि अदेबानि हाज’ बियाबनि बिजाथि दुलु आहमेदनि मुंखौ नुनो मोनदों। बिथाङा गासै 43 कौटि रांनि बिगोमा । लोगोसेनो थामथि धोनि सुबुं महरै जालुकबारि बियाबनि कंग्रेस दोलोनि बिजाथि रमेन चन्द्र बरठाकुर। बिथांनि धोनआ गासै 31 कौटि। लोगोसेनो बे एखे बियाबनिनो बि.जे.पि. दोलोनि बिजाथि आसामनि गोहो गोरा मन्त्रि ड. हिमन्त बिस्व’ सर्मानिया गासै 17 कौटि रांनि समफथिखौ दिन्थिदों । मख’नो गोनां दि, कौटि रांनि धोन गोनां बिजाथिफोरनि उलथायै बे बाराव बयनिख्रुइबो खमसिन धोन गोनां बिजाथि महरै बङाइगाव बिधान सभा बियाबनिफ्राय बिजाथि महरै गसंदों। बिथाङा जादों भटार्स पार्टि इन्टारनेसनेलनि बिजाथि सबेन्द्र बसुमतारी। बिथांनि आखाइयाव गासै 2000/- रां दं ।